Liviu Dragnea s-a întors pe YouTube
După o absență de aproape un an de pe YouTube, Liviu Dragnea și-a făcut o revenire spectaculoasă înainte de Sfintele Paști. Fostul lider al Partidului Social Democrat (PSD) le-a prezentat urmăritorilor săi o rețetă atipică de pască, fără aluat.
„M-au rugat mai mulți prieteni să prepar ceva dulce, pentru masa de Paști. Nu am făcut cozonac, vă spun sincer că nu îmi place să fac aluat.
În schimb, am hotărât să fac o pască, fără aluat. Este foarte bună și se face foarte ușor. Ingredientele sunt multe, dar se pun toate deodată”, a spus Dragnea.
Rețetă de pască, fără aluat
Ingrediente:
- brânză proaspătă de vaci (6%-8% grăsime);
- smântână;
- ouă;
- făină;
- zahăr vanilat;
- esență de lămâie;
- esență de rom;
- esență de vanilie;
- coajă de portocală;
- coajă de lămâie;
- zahăr;
- sare;
- stafide;
- griș.
Pasca fără aluat este ușor de pregătit. Pur și simplu se amestecă toate ingredientele, compoziția rezultată se toarnă într-un vas de copt, apoi se presară câteva stafide deasupra.
Mod de preparare:
Se pune brânza, aproximativ 1 kilogram, într-un bol, și se adăugă cremă de mascarpone. Se amestecă ușor, apoi se adăugă cinci ouă de găină, 50 de grame de făină, griș, zahăr vanilat și zahăr obișnuit. Cui nu-i place zahărul, poate pune 100 de grame de miere.
Se adăugă circa două linguri de esență de lămâie, două lingurițe de esență de vanilie, esență de rom și o linguriță de sare, coajă de portocală și puțină coajă de lămâie. Se folosește un tel sau un mixer pentru a obține o compoziție omogenă. Înainte de a turna compoziția în forma de copt, se pun stafide sau fructe confiate.
Cuptorul se preîncălzește la 160 de grade Celsius. Pasca se lasă la cuptor timp de circa o oră și jumătate, poate chiar o oră și 40 de minute. Pentru coacere, se pornește încălzirea de sus și cea de jos a cuptorului. Nu activați ventilatorul.
Liviu Dragnea, pasionat de gastronomie
De anul trecut, Liviu Dragnea are un canal de YouTube, unde încarcă videoclipuri în care le explică oamenilor cum se pregătesc diverse preparate tradiționale românești. În trecut, a spus că își va păstra canalul de YouTube cel puțin până când va ajunge la 100 de rețete. Momentan, are doar 28 de rețete postate.
„Acolo, în podcast, mă gândesc să prezint o rețetă politică. Rețeta politică o am conturată, adică este un program de guvernare aproape finalizat, românesc, bazat pe patriotism economic, pus la dispoziția unui partid autentic suveranist care să-l pună în practică.
Rețeta o voi numi: România suverană. Partidul este deja înființat. Se numește Mișcarea România Suverană și este condus de Carmen Dan. Dacă românilor le va plăcea această rețetă 100% românească, s-ar putea să aibă succes”, a declarat el în urmă cu un an de zile.